6 หุ้นค้าปลีกเตรียมแรลลี่ยาว สถิติชี้ชัดยอดขายพุ่งแรงรับเลือกตั้ง!
6 หุ้นค้าปลีกเตรียมแรลลี่ยาว สถิติชี้ชัดยอดขายพุ่งแรงรับเลือกตั้ง!
12 มี.ค. 2562

“ข่าวหุ้นธุรกิจออนไลน์” ได้ทำการสำรวจรวบรวมบริษัทจดทะเบียนในตลาดหุ้นที่คาดว่าจะได้รับอานิสงส์บวกจากช่วงการเลือกตั้งที่ใกล้เข้ามา (24 มีนาคม 2562) ซึ่งคาดว่าจะส่งผลให้มียอดการซื้อขายจับจ่ายภายในประเทศดีขึ้นตามเศรษฐกิจที่คาดว่าจะเติบโต โดยพบว่านักวิเคราะห์ส่วนใหญ่มองว่า หุ้นกลุ่มที่จะได้รับอานิสงส์เป็นหุ้นในกลุ่มค้าปลีก อาทิ BJC, GLOBAL, HMPRO, ROBINS, CPALL และ CPN
โดย บริษัทหลักทรัพย์เอเซีย พลัส จำกัด ระบุในบทวิเคราะห์ โดยมองว่า เศรษฐกิจไทยปี 2562 คาด GDP Growth ขยายตัว 3.4% ชะลอจาก 4.1% ในปี 2561 โดยเชื่อว่าปัจจัยขับเคลื่อนหลักมาจากภายในประเทศ  โดยเฉพาะการบริโภคภาคครัวเรือน ที่คาดว่ายังคงได้ประโยชน์จากมาตรการกระตุ้นต่างๆของภาครัฐ เช่น บัตรสวัสดิการที่ให้เงินช่วยเหลือแก่ผู้มีรายได้น้อย 300-500 บาท/เดือน ตั้งแต่ 1 ม.ค. 2561 จนถึง 30 ก.ย. 2562
รวมถึงในปีนี้ ไทยจะมีการเลือกตั้งในวันที่ 24 มี.ค. 2562 ซึ่งคาดว่าการบริโภคจะเป็นปัจจัยหนุนอย่างต่อเนื่องเห็นได้จากนโยบายเศรษฐกิจของพรรคการเมืองใหญ่ๆทุกพรรคที่มีจุดร่วมเหมือนกัน คือ มุ่งไปที่การอัดฉีดเงิน และช่วยเหลือและดูแลเกษตรกร และผู้มีรายได้น้อยเป็นสำคัญ เช่น
พรรคประชาธิปัตย์  มุ่งเน้นผู้มีรายได้น้อย อาทิ นโยบายประกันรายได้แรงงาน 1.2 แสนบาท/ปี, นโยบายเกิดปั๊บรับแสน และช่วยเหลือภาคเกษตร โดยประกันราคาสินค้า 3 ชนิดคือ  ข้าว, ยาง และปาล์ม
พรรคเพื่อไทย ให้ความสำคัญกับการเพิ่มสิทธิประโยชน์ 30 บาทรักษาทุกโรค  รักษาได้ทุกโรงพยาบาล  และช่วยเกษตรกร โดยเฉพาะผู้ปลูกข้าว เกวียนละ 5 พันบาท ไม่เกิน 15 เกวียนต่อครัวเรือน
พรรรคพลังประชารัฐ เน้นต่อยอดโครงการบัตรสวัสดิการแห่งรัฐให้ครอบคลุมมากขึ้น ,มารดาประชารัฐ  อาทิ ตั้งครรภ์รับเดือนละ 3000 บาท, ให้เงินค่าคลอด 1 หมื่นบาท  และมาตการภาษี เช่นภาษีนักศึกษาจบใหม่
พรรคอนาคตใหม่ ให้เงินช่วยเหลือการเลี้ยงดูบุตร และเยาวชน, เพิ่มงบบัตร 30 บาท และด้านการเกษตร เน้นการปรับโครงสร้างหนี้ เช่นนโยบายปลดหนี้เกษตรกร อ่านเพิ่มเติมใน Econ Outlook 6 มี.ค.
ทั้งนี้ คาดว่ากำลังซื้อที่ได้แรงหนุนจากนโยบายต่างๆข้างต้น เชื่อว่าจะเป็นปัจจัยบวกต่อธุรกิจค้าปลีก  หากพิจารณายอดขายสาขา สถิติในอดีตพบว่า ช่วง 1-2 ไตรมาส ก่อนและหลังการเลือกตั้ง การเติบโตของยอดขายสาขาเดิมมักจะปรับตัวขึ้น เช่น การเลือกตั้งงวดไตรมาส 4/2550 พบว่า ช่วงไตรมาส 3/2550 ยอดขายสาขาเดิมอยู่ที่ 0.3% และเพิ่มเป็น 1.3% และ 4.1% ในงวดไตรมาส 4/2550 และไตรมาส 1/2551 ตามลำดับ
อีกทั้ง การเลือกตั้งงวดไตรมาส 3/2554 พบว่า งวดไตรมาส 2/2554 มียอดขายสาขาเดิมอยู่ที่ 6% และเพิ่มมาเป็น 9.3% ในช่วงไตรมาส 3/2554 และ 4.8% ในไตรมาส 4/2554 ทำให้ฝ่ายวิจัยเชื่อว่ายอดขายสาขาเดิมกลุ่มค้าปลีก ปี 2562 จะปรับตัวดีขึ้นเป็น 2.5% จาก 1.3% ในปี 2561
โดยรวมเชื่อว่าจะดีต่อ หุ้นค้าปลีก Top Pick  เลือก BJC([email protected]) เพราะราคาที่ยัง Laggard กลุ่ม และยังมีธุรกิจที่มั่นคง หลากหลาย รองรับการเติบโตในระยะยาว
ด้าน บล.ไอร่า ระบุในบทวิเคราะห์ โดยมองว่า  หุ้นได้ประโยชน์จากการเลือกตั้งในกลุ่มค้าปลีก เช่น BJC, GLOBAL, HMPRO, ROBINS, CPALL และ CPN เป็นต้น
ขณะเดียวกัน บล.กรุงศรี จำกัด (มหาชน) ระบุในบทวิเคราะห์ โดยมองกลยุทธ์การลงทุน : Selective Buy เน้น Domestic play กลุ่มค้าปลีก (CPALL, ROBINS, HMPRO) ได้ประโยชน์เม็ดเงินที่จะสะพัดมากขึ้นในช่วงก่อนการเลือกตั้ง